## Rješenje kojim se društvu Banka Kovanica d.d., Varaždin, oduzima dozvola za obavljanje svih poslova s vrijednosnim papirima

### NN 112/2008 (1.10.2008.), Rješenje kojim se društvu Banka Kovanica d.d., Varaždin, oduzima dozvola za obavljanje svih poslova s vrijednosnim papirima

# HRVATSKA AGENCIJA ZA NADZOR FINANCIJSKIH USLUGA

**3272**

Na temelju odredbi članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05),
te odredbe članka 52. stavak 1. alineja 1. Zakona o tržištu vrijednosnih papira
(»Narodne novine« broj 84/02 i 138/06), Uprava Hrvatske agencije za nadzor
financijskih usluga, po službenoj dužnosti, u predmetu oduzimanja dozvole
društvu Banka Kovanica d.d., Varaždin, Petra Preradovića 29, za obavljanje
poslova s vrijednosnim papirima, na sjednici održanoj 25. rujna 2008. godine
donijela je

## RJEŠENJE

1. Društvu Banka Kovanica d.d., Varaždin, Petra Preradovića 29, oduzima se
dozvola za obavljanje svih poslova s vrijednosnim papirima iz članka 34. Zakona
o tržištu vrijednosnih papira.
2. Društvo iz točke 1. izreke ovog Rješenja ne može u roku od šest mjeseci od
dana konačnosti ovog Rješenja, ponovno zatražiti izdavanje dozvole za obavljanje
poslova s vrijednosnim papirima.
3. Društvo iz točke 1. izreke ovog Rješenja briše se iz Registra ovlaštenih
društava, koji vodi Hrvatska agencija za nadzor financijskih usluga, pod rednim
brojem 113.
4. Ovo rješenje objavit će se u »Narodnim novinama«.

```
Obrazloženje
```

Hrvatska agencija za nadzor financijskih usluga (dalje: Agencija) je Rješenjem,
klasa: UP/I-451-04/08-02/05, od 4. ožujka 2008. godine, Društvu Banka Kovanica
d.d., Varaždin, Petra Preradovića 29, (dalje: Banka) izdala dozvolu za
obavljanje poslova s vrijednosnim papirima iz članka 34. točke 1., 2., 3. 4.,
5., 6., 7. i 8. Zakona o tržištu vrijednosnih papira (»Narodne novine« broj
84/02 i 138/06, dalje: ZTVP). Rješenje je Banka zaprimila 6. ožujka 2008.
godine, što je razvidno iz zaprimljene dostavnice.
Dana 5. rujna 2008. godine u Agenciji je zaprimljen podnesak Banke, kojim se
traži odgoda donošenja odluke o oduzimanju navedene dozvole. Naime, Banka nije
dobila odobrenje za obavljanje poslova s vrijednosnim papirima od strane
Hrvatske narodne banke, te iz tog razloga nije ni upisala djelatnosti u sudski
registar, što je preduvjet za obavljanje poslova s vrijednosnim papirima.
Isto tako je 18. rujna 2008. godine, Hrvatska narodna banka obavijestila
Agenciju da je Banka povukla svoj zahtjev za izdavanje odobrenja za pružanje
ostalih financijskih usluga.
Odredbom članka 52. stavak 1., alineja 1. Zakona o tržištu vrijednosnih papira
(»Narodne novine« broj 84/02 i 138/06; dalje: ZTVP), propisano je da će Agencija
ovlaštenom društvu rješenjem oduzeti dozvolu za obavljanje jednog ili više
poslova s vrijednosnim papirima ako se u roku od šest mjeseci od izdavanja
dozvole ne upiše u sudski registar ili u roku od šest mjeseci ne upiše u sudski
registar kao djelatnosti poslove s vrijednosnim papirima za koje je naknadno
dobilo dozvolu Agencije.
Kako Banka nije u roku od šest mjeseci od izdavanja dozvole upisala u sudski
registar kao djelatnost poslove s vrijednosnim papirima, valjalo joj je na
temelju odredbe 52. stavak 1. alineja 1. ZTVP-a, oduzeti dozvolu za obavljanje
svih poslova s vrijednosnim papirima, pa je riješeno kao u točki 1. izreke ovog
Rješenja.
Sukladno odredbi članka 52. stavak 3. ZTVP-a, Agencija je ovlaštena odrediti rok
u kojem Banka ne može ponovno zatražiti izdavanje dozvole za obavljanje poslova
s vrijednosnim papirima, pa je odlučeno kao u točki 2. izreke ovog Rješenja.
Sukladno odredbi članka 43. stavak 5. ZTVP-a, Agencija vodi registar društava
ovlaštenih za obavljanje poslova s vrijednosnim papirima, pa je odlučeno kao u
točki 3. izreke ovog Rješenja.
Sukladno odredbi članka 8. stavak 3. Zakona o Hrvatskoj agenciji za nadzor
financijskih usluga (»Narodne novine« broj 140/05), ovo rješenja objavit će se u
»Narodnim novinama«.

UPUTA O PRAVNOM LIJEKU

Protiv ovog rješenje žalba nije dopuštena, ali se protiv istoga može pokrenuti
upravni spor podnošenjem tužbe Upravnom sudu Republike Hrvatske u roku od 30
dana od dana primitka ovog rješenja.

Klasa: UP/I-451-04/08-03/26
Urbroj: 326-111/08-2
Zagreb, 25. rujna 2008.

Predsjednik Uprave
**Ante Samodol**, v. r.

Rješenje, NN 112/2008-3272
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)